CELEX: 32016D0421
Language: hu
Date: 2016-03-18 00:00:00
Title: A Bizottság (EU) 2016/421 végrehajtási határozata (2016. március 18.) a Svájc díjszámítási körzetében alkalmazott 2015-ös és 2016-os egységdíjaknak a 391/2013/EU végrehajtási rendelet 17. cikkének való meg nem feleléséről (az értesítés a C(2016) 1594. számú dokumentummal történt) (EGT-vonatkozású szöveg)

22.3.2016   
            
            
               HU
            
            
               Az Európai Unió Hivatalos Lapja
            
            
               L 75/66
            
         A BIZOTTSÁG (EU) 2016/421 VÉGREHAJTÁSI HATÁROZATA
   (2016. március 18.)
   a Svájc díjszámítási körzetében alkalmazott 2015-ös és 2016-os egységdíjaknak a 391/2013/EU végrehajtási rendelet 17. cikkének való meg nem feleléséről
   
      
         (az értesítés a C(2016) 1594. számú dokumentummal történt)
      
   
   (Csak a francia, német és olasz nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Közösség és a Svájci Államszövetség között létrejött légi közlekedési megállapodásra (1) (a továbbiakban: a megállapodás),
   tekintettel a léginavigációs szolgálatoknak az egységes európai égbolt keretében történő ellátásáról szóló, 2004. március 10-i 550/2004/EK európai parlamenti és tanácsi rendeletre (2) (léginavigációs-szolgálati rendelet) és különösen annak 16. cikke (1) bekezdésére,
   valamint a léginavigációs szolgálatok közös díjszámítási rendszerének létrehozásáról szóló, 2013. május 3-i 391/2013/EU bizottsági végrehajtási rendeletre (3) és különösen annak 17. cikke (1) bekezdésének e) pontjára,
   mivel:
   
               (1)
            
            
               A 391/2013/EU végrehajtási rendelet a léginavigációs szolgálatokra vonatkozóan közös díjszámítási rendszert hoz létre. A közös díjszámítási rendszer alapvető szerepet tölt be az 549/2004/EK európai parlamenti és tanácsi rendelet (4) 11. cikkében és a 390/2013/EU bizottsági végrehajtási rendeletben (5) meghatározott teljesítményrendszer célkitűzéseinek megvalósításában.
            
         
               (2)
            
            
               A 2014/132/EU bizottsági végrehajtási határozat (6) uniós szintű teljesítménycélokat tűz ki, köztük egy, az útvonali léginavigációs szolgálatokra vonatkozó – az ilyen szolgáltatásnyújtás megállapított egységköltségeiben kifejezett – költséghatékonysági célt is, amely a 2015–2019-es időszakot magában foglaló második referencia-időszakra vonatkozik.
            
         
               (3)
            
            
               A 391/2013/EU végrehajtási rendelet 17. cikke (1) bekezdése c) pontjának és (2) bekezdésének értelmében a Bizottságnak értékelnie kell a díjszámítási körzetekben alkalmazott 2015-ös és 2016-os egységdíjakat, amelyeket a tagállamok a teljesítménycéloknak az (EU) 2015/347 bizottsági végrehajtási határozat (7) által előírt felülvizsgálatát követően nyújtottak be a Bizottsághoz. Az értékelés célja megállapítani, hogy a szóban forgó egységdíjak megfelelnek-e a 390/2013/EU és a 391/2013/EU végrehajtási rendeletnek.
            
         
               (4)
            
            
               A Bizottság elvégezte a díjszámítási körzetekben alkalmazott egységdíjak értékelését a – 390/2013/EU bizottsági végrehajtási rendelet 3. cikke értelmében a Bizottságnak a teljesítményrendszer végrehajtásával kapcsolatos munkáját segítő – teljesítmény-felülvizsgálati szerv és az Eurocontrol Központi Útvonal-használati Díjirodájának segítségével, felhasználva a Svájc által 2015. június 1-jéig rendelkezésére bocsátott adatokat és egyéb információkat, valamint a felülvizsgált teljesítményterv részeként benyújtott minden releváns információt. A 2015-ös és 2016-os egységdíjak értékelése során figyelembe vette a teljesítmény-felülvizsgálati szervnek a második referencia-időszakra vonatkozó felülvizsgált teljesítménytervekről szóló, a Bizottsághoz 2015. október 15-én benyújtott jelentését.
            
         
               (5)
            
            
               Az említett értékelés alapján a Bizottság a 391/2013/EU végrehajtási rendelet 17. cikke (1) bekezdésének e) pontjával összhangban megállapította, hogy a Svájc által benyújtott, a díjszámítási körzetekben alkalmazott 2015-ös és 2016-os egységdíjak nem felelnek meg a 390/2013/EU és a 391/2013/EU végrehajtási rendeletnek.
            
         
               (6)
            
            
               A 390/2013/EU végrehajtási rendelet 11. cikkének (1) bekezdése értelmében a tagállamok nemzeti felügyeleti hatóságai teljesítményterveket dolgoznak ki, amelyek az uniós szintű teljesítménycélokkal összhangban lévő célokat tartalmaznak. A 391/2013/EU végrehajtási rendelet 11. cikkének (2) bekezdése és IV. melléklete értelmében az egységdíjak kiszámítása az útvonali szolgálatok megállapított költségei és a tagállam teljesítménytervében előre jelzett szolgálati egységek, azaz az útvonali szolgálatok megállapított egységköltségei alapján történik. Amíg Svájc teljesítménycéljai nincsenek összhangban az uniós szintű teljesítménycélokkal, az ezek alapján kiszámított egységdíjak nem tekinthetők a 390/2013/EU és a 391/2013/EU végrehajtási rendeletnek megfelelőnek.
            
         
               (7)
            
            
               A 391/2013/EU végrehajtási rendelet 17. cikke (1) bekezdésének e) pontja értelmében az érintett tagállamokat értesíteni kell a Bizottság megállapításairól.
            
         
               (8)
            
            
               Mivel a második referencia-időszakra vonatkozó felülvizsgált teljesítménytervek nem kerültek elfogadásra a második referencia-időszakot megelőző év november 1-je előtt, emlékeztetni szeretnénk arra, hogy a tagállamoknak a 391/2013/EU végrehajtási rendelet 17. cikke (2) bekezdésének megfelelően az elfogadott végleges teljesítménytervek alapján szükség esetén újra kell számítaniuk a díjszámítási körzetekben alkalmazott egységdíjakat, továbbá a következő évre vonatkozó egységdíjak kiszámításakor az ebben a határozatban megállapított egységdíjak átmeneti alkalmazásából eredő bevételkülönbséget figyelembe kell venniük.
            
         
               (9)
            
            
               A 17. cikk (1) bekezdésének utolsó albekezdése értelmében az egységdíjakat nemzeti pénznemben kell meghatározni. Az e határozatban megállapított egységdíjak pénzneme ezért a svájci frank,
            
         ELFOGADTA EZT A HATÁROZATOT:
   1. cikk
   A Svájc díjszámítási körzetében alkalmazott 2015-ös 118,97 és 2016-os 113,69 összegű egységdíjak nem felelnek meg a 390/2013/EU és a 391/2013/EU végrehajtási rendeletnek.
   2. cikk
   Ennek a határozatnak a Svájci Államszövetség a címzettje.
   
      Kelt Brüsszelben, 2016. március 18-án.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 114., 2002.4.30., 73. o.
   
   
      (2)  HL L 96., 2004.3.31., 10. o.
   
   
      (3)  HL L 128., 2013.5.9., 31. o.
   
   
      (4)  Az Európai Parlament és a Tanács 2004. március 10-i 549/2004/EK rendelete az egységes európai égbolt létrehozására vonatkozó keret megállapításáról (keretrendelet) (HL L 96., 2004.3.31., 1. o.).
   
      (5)  A Bizottság 2013. május. 3-i 390/2013/EU végrehajtási rendelete a léginavigációs szolgálatok és a hálózati funkciók teljesítményrendszerének létrehozásáról (HL L 128., 2013.5.9., 1. o.).
   
      (6)  A Bizottság 2014. március 11-i 2014/132/EU végrehajtási határozata a légiforgalmi szolgáltatási hálózat uniós szintű teljesítménycéljainak és riasztási küszöbértékeinek a 2015–2019. évi második referencia-időszakra vonatkozó meghatározásáról (HL L 71., 2014.3.12., 20. o.).
   
      (7)  A Bizottság 2015. március 2-i (EU) 2015/347 végrehajtási határozata az 549/2004/EK rendelet értelmében benyújtott nemzeti tervekben vagy funkcionális légtérblokkokra vonatkozó tervekben foglalt bizonyos célok és a második referencia-időszakra meghatározott uniós szintű teljesítménycélok közötti összhang hiányáról és e célok felülvizsgálatára vonatkozó ajánlások meghatározásáról (HL L 60., 2015.3.4., 48. o.).